b'\n_START_ARTICLE_\nAquincum\n_START_SECTION_\nEraviskit\n_START_PARAGRAPH_\nEnnen roomalaisten tuloa nykyisen Budapestin seudulla asui kelttil\xc3\xa4isi\xc3\xa4 eraviskeja, joiden linnoitus ja t\xc3\xa4rkein asumus (oppidum) Ak-inko (suom. runsaat vedet) sijaitsi Gell\xc3\xa9rtinvuorella. Vuoren juurella oli t\xc3\xa4rke\xc3\xa4 Tonavan ylityspaikka, miss\xc3\xa4 joki oli kapeimmillaan ja kauppareitit yhdistyiv\xc3\xa4t. Kauppiaat ja k\xc3\xa4sity\xc3\xb6l\xc3\xa4iset asuivat Tonavan yli kulkevan lautan l\xc3\xa4hist\xc3\xb6ll\xc3\xa4, nyky\xc3\xa4\xc3\xa4n Tab\xc3\xa1niksi kutsutulla alueella._NEWLINE_Tonava vakiintui Rooman valtakunnan rajaksi vuoteen 11 eaa. menness\xc3\xa4, ja Tonavan l\xc3\xa4nsipuolelle perustettiin Pannonian provinssi vuonna 9 jaa. Vuosien 41\xe2\x80\x9354 tienoilla Ak-inkon l\xc3\xa4helle sijoitettiin 500 miehen ratsuv\xc3\xa4kijoukko ja my\xc3\xb6hemmin auxilia-joukkoja. Vuoteen 89 menness\xc3\xa4 alueelle perustettiin linnoitus, jossa oli 6\xc2\xa0000 miehen vahvuinen legioona. Arkeologisia l\xc3\xb6yt\xc3\xb6j\xc3\xa4 varhaisesta sotilasleirist\xc3\xa4, kuten auxiliajoukkojen hautakivi\xc3\xa4, tunnetaan ensimm\xc3\xa4isen vuosisadan puoliv\xc3\xa4list\xc3\xa4 l\xc3\xa4htien._NEWLINE_Roomalaiset eiv\xc3\xa4t yleens\xc3\xa4 kehitt\xc3\xa4neet valtaamiensa alueiden vanhoja asutuskeskuksia, vaan perustivat kokonaan uusia kaupunkeja saman mallin mukaan kuin muuallakin imperiumissa. Ak-inkossakaan he eiv\xc3\xa4t asettuneet Gell\xc3\xa9rtinvuorelle tai Tab\xc3\xa1niin vaan v\xc3\xa4h\xc3\xa4n pohjoisemmas, nykyisen \xc3\x93budan alueelle. Vuoden 100 tienoilla linnoituksen pohjoispuolelle syntyi siviilikaupunki, joka sai nimekseen Aquincum. Kaupungin oletetaan saaneen nimens\xc3\xa4 aiemman kelttil\xc3\xa4isen asutuksen mukaan. Daakian sotien loputtua vuonna 106 Aquincumiin sijoitettiin Legio II Adiutrix, joka palveli siell\xc3\xa4 vuosisatoja, vaikka osa legioonasta olikin v\xc3\xa4lill\xc3\xa4 taistelemassa imperiumin eri alueilla._NEWLINE_Poliittisista syist\xc3\xa4 roomalaiset siirsiv\xc3\xa4t eraviskit entisilt\xc3\xa4 asuinalueeltaan nykyisen \xc3\x93budan alueelle ja Albertfalvaan ensimm\xc3\xa4isen vuosisadan alkupuolella. Roomalaisten oli siten helpompi hallita heit\xc3\xa4 ja varmistaa linnoituksen huolto. Eraviskit pysyiv\xc3\xa4t my\xc3\xb6hemminkin roomalaisen siviilikaupungin alaisina, vaikka suora sotilaallinen kontrolli loppuikin Flaviuksen dynastian (69\xe2\x80\x9396) aikana. Hallinnollisesti eraviskien asuinalue muodosti oman yksikk\xc3\xb6ns\xc3\xa4 Civitas Eraviscorum, joka mainitaan viel\xc3\xa4 kolmannellakin vuosisadalla. Eraviskien ja Rooman kansalaisten v\xc3\xa4liset lains\xc3\xa4\xc3\xa4d\xc3\xa4nn\xc3\xb6lliset ja hallinnolliset erot olivat kuitenkin todenn\xc3\xa4k\xc3\xb6isesti menett\xc3\xa4neet merkityksens\xc3\xa4 viimeist\xc3\xa4\xc3\xa4n Caracallan aikana.\n_START_SECTION_\nProvinssin p\xc3\xa4\xc3\xa4kaupunki\n_START_PARAGRAPH_\nAquincumista tuli Ala-Pannonian provinssin p\xc3\xa4\xc3\xa4kaupunki vuonna 106, kun keisari Trajanus jakoi Pannonian kahteen osaan, koska siell\xc3\xa4 olleiden legioonien m\xc3\xa4\xc3\xa4r\xc3\xa4 oli kasvanut liian suureksi. Ala-Pannoniasta tuli keisarillinen provinssi, jonka k\xc3\xa4skynhaltijalla eli legaatilla oli propreettorin arvo. Ensimm\xc3\xa4inen k\xc3\xa4skynhaltija oli Hadrianus, josta tuli my\xc3\xb6hemmin keisari (hallitsi vuosina 117\xe2\x88\x92138). H\xc3\xa4n oli my\xc3\xb6s aikanaan palvellut sotilasleirin varakomentajana._NEWLINE_Kaupunki kehittyi yh\xc3\xa4 nopeammin ensimm\xc3\xa4isen ja toisen vuosisadan vaihteessa. Kun keisari Hadrianus vieraili Pannoniassa 124, h\xc3\xa4n nimitti siviilikaupungin municipiumiksi. Marcus Aureliuksen aikana Ala-Pannonian k\xc3\xa4skynhaltijaksi nimitettiin propreettorin asemesta prokonsuli._NEWLINE_Vuonna 194 keisari Septimus Severus antoi sek\xc3\xa4 Aquincumille ett\xc3\xa4 Yl\xc3\xa4-Pannonian p\xc3\xa4\xc3\xa4kaupungille Carnuntumille (nykyisess\xc3\xa4 It\xc3\xa4vallassa l\xc3\xa4hell\xc3\xa4 Bad Deutsch-Altenburgia) korkeamman kaupunginarvon colonia. H\xc3\xa4n osoitti siten kiitollisuuttaan Pannoniaan sijoitetuille legioonille, jotka olivat auttaneet h\xc3\xa4net valtaistuimelle. 200-luvun alussa keisari Caracalla perusti sotilasleiri Brigetion Ala-Pannoniaan nykyisen Sz\xc5\x91nyn paikalle, mink\xc3\xa4 j\xc3\xa4lkeen provinssissa oli yht\xc3\xa4 paljon legioonia kuin Yl\xc3\xa4-Pannoniassa. Samalla Ala-Pannonian sotilaallinen ja poliittinen painoarvo kasvoi. T\xc3\xa4st\xc3\xa4 on osoituksena sekin, ett\xc3\xa4 Caracalla vieraili kaupungissa vuonna 214. Aquincumista tuli my\xc3\xb6s alueen taloudellinen keskus, ja sen asukasluku nousi. Kaupungissa asui l\xc3\xa4hinn\xc3\xa4 roomalaistuneita kelttej\xc3\xa4 sek\xc3\xa4 roomalaisia veteraaneja perheineen.\n_START_SECTION_\nBarbaarien hy\xc3\xb6kk\xc3\xa4ykset\n_START_PARAGRAPH_\n200-luvun puoliv\xc3\xa4lin j\xc3\xa4lkeen barbaarit hy\xc3\xb6kk\xc3\xa4siv\xc3\xa4t toistuvasti Ala-Pannoniaan. Vandaalit hy\xc3\xb6kk\xc3\xa4siv\xc3\xa4t Aquincumiin 270, ja seuraavana vuonna roomalaiset vet\xc3\xa4ytyiv\xc3\xa4t Daakiasta. Diocletianuksen hallintouudistuksessa vuonna 294 Pannonia jaettiin nelj\xc3\xa4\xc3\xa4n osaan, mist\xc3\xa4 l\xc3\xa4htien Aquincum kuului Valeria Pannonian provinssiin._NEWLINE_300-luvun alussa roomalaiset perustivat Contra Aquincumin tukikohdan Tonavan vasemmalle rannalle puolustautuakseen barbaarien hy\xc3\xb6kk\xc3\xa4yksi\xc3\xa4 vastaan. Paikalle syntyi my\xc3\xb6hemmin Pestin kaupunki. 300-luvulla Aquincumia linnoitettiin j\xc3\xa4lleen, mutta vuosisadan j\xc3\xa4lkipuoliskolla asukkaat alkoivat muuttaa rajakaupungista provinssin sis\xc3\xa4osiin. Aquincumin sotilaallisesta merkityksest\xc3\xa4 kertoo, ett\xc3\xa4 50-luvulta 300-luvun lopulle l\xc3\xa4hes jokainen keisari vieraili siell\xc3\xa4. Vuonna 375 legioonalaiset huusivat vasta nelj\xc3\xa4vuotiaan Valentinianus II:n keisariksi Aquincumissa._NEWLINE_400-luvun alussa roomalaiset tyhjensiv\xc3\xa4t kaupungin, ja roomalaisten valta Pannoniassa p\xc3\xa4\xc3\xa4ttyi lopullisesti hunnien hy\xc3\xb6kk\xc3\xa4yksiin. Attilan johtamat hunnit valloittivat Aquincumin vuonna 409 ja koko Pannonian 433.\n_START_SECTION_\nRoomalaisten perint\xc3\xb6\n_START_PARAGRAPH_\nRoomalaisajan j\xc3\xa4lkeen Aquincumia ei voida en\xc3\xa4\xc3\xa4 pit\xc3\xa4\xc3\xa4 kaupunkina, vaikka sen rakennuksia k\xc3\xa4yttiv\xc3\xa4tkin my\xc3\xb6hemmin alueelle tulleet langobardit, avaarit ja unkarilaiset. Aquincumin ja my\xc3\xb6hemm\xc3\xa4n keskiaikaisen \xc3\x93budan kaupungin v\xc3\xa4lill\xc3\xa4 ei ollut jatkuvuutta, sill\xc3\xa4 useat muuttoaallot tuhosivat antiikin kaupungin ja se j\xc3\xa4i v\xc3\xa4hitellen unohduksiin. On todenn\xc3\xa4k\xc3\xb6ist\xc3\xa4, ett\xc3\xa4 Aquincumin j\xc3\xa4\xc3\xa4nn\xc3\xb6ksi\xc3\xa4 on k\xc3\xa4ytetty rakennusmateriaalina \xc3\x93budassa._NEWLINE_Vaikka roomalaistyyppinen kaupunkihallinto ei s\xc3\xa4ilynytk\xc3\xa4\xc3\xa4n Budapestin alueella, Rooman perint\xc3\xb6 on kiist\xc3\xa4m\xc3\xa4t\xc3\xb6n. Maahan tulleet unkarilaiset k\xc3\xa4yttiv\xc3\xa4t hyv\xc3\xa4kseen roomalaisten rakennusten j\xc3\xa4\xc3\xa4nn\xc3\xb6ksi\xc3\xa4, kun he asettuivat Aquincumin alueelle. On oletettu, ett\xc3\xa4 sotilaskaupungin amfiteatteria olisi k\xc3\xa4ytetty unkarilaisten p\xc3\xa4\xc3\xa4llik\xc3\xb6n Kursz\xc3\xa1nin linnana. Amfiteatteri on yhdistetty my\xc3\xb6s Niebelungin laulussa mainittuun hunnien linnaan. 900-luvun j\xc3\xa4lkipuoliskolla ruhtinas Taksony asutti kauppiaita ja lauttamiehi\xc3\xa4 Tonavan vasemmalle rannalle, miss\xc3\xa4 Contra Aquincumin j\xc3\xa4\xc3\xa4nn\xc3\xb6kset tarjosivat heille suojan. Kun paikalle rakennettiin 1000-luvulla kirkko, siin\xc3\xa4 k\xc3\xa4ytettiin todenn\xc3\xa4k\xc3\xb6isesti vanhan linnoituksen kivi\xc3\xa4. Samalla paikalla sijaitsee yh\xc3\xa4 Pestin Belv\xc3\xa1rosin seurakuntakirkko._NEWLINE_My\xc3\xb6s roomalaisten rakentamat tiet s\xc3\xa4ilyiv\xc3\xa4t pitk\xc3\xa4\xc3\xa4n k\xc3\xa4ytt\xc3\xb6kelpoisina, ja on jopa oletettu ett\xc3\xa4 ne olisivat tarjonneet viel\xc3\xa4 jonkinlaisen pohjan keskiaikaisen Unkarin liikenteelle. Esimerkiksi nykyinen V\xc3\xb6r\xc3\xb6sv\xc3\xa1rikatu kulkee samaa linjaa kuin roomalainen tie, joka l\xc3\xa4hti linnoituksen it\xc3\xa4isest\xc3\xa4 portista. \xc3\x93budan kaupunki noudattelee Aquincumin katuverkkoa, ja roomalaisten rakennukset m\xc3\xa4\xc3\xa4rittiv\xc3\xa4t sen rajat. Ilmeisesti my\xc3\xb6s roomalaisaikana k\xc3\xa4ytt\xc3\xb6\xc3\xb6n otetut kristilliset jumalanpalveluspaikat j\xc3\xa4iv\xc3\xa4t ainakin osaksi k\xc3\xa4ytt\xc3\xb6\xc3\xb6n, sill\xc3\xa4 suurin osa alueen vallanneista germaaniheimoista oli areiolaisia kristittyj\xc3\xa4, vaikka seurakuntaorganisaatio ei sellaisenaan s\xc3\xa4ilynytk\xc3\xa4\xc3\xa4n._NEWLINE_Aquincumin j\xc3\xa4\xc3\xa4nn\xc3\xb6kset l\xc3\xb6ydettiin 1700-luvun lopulla, ja ne her\xc3\xa4ttiv\xc3\xa4t pian paljon huomiota. J\xc3\xa4rjestelm\xc3\xa4lliset kaivaukset aloitettiin 1860-luvulla. Rauniot suojattiin hallinnollisella p\xc3\xa4\xc3\xa4t\xc3\xb6ksell\xc3\xa4 1878, ja Aquincumin museo perustettiin siviilikaupungin alueelle 1894. Kaivaukset ja tutkimukset jatkuvat yh\xc3\xa4.\n_START_SECTION_\nLinnoitus\n_START_PARAGRAPH_\nSotilaslinnoitus sijaitsi hieman nykyisen \xc3\x81rp\xc3\xa1din sillan etel\xc3\xa4puolella. Sen perusti ilmeisesti Legio IIII Flavia Felix, joka siirrettiin Aquincumiin ensimm\xc3\xa4isen Daakian sodan p\xc3\xa4\xc3\xa4tytty\xc3\xa4 vuonna 89. Toisaalta samalta ajalta on merkkej\xc3\xa4 my\xc3\xb6s Legio II Adiutrixista, eik\xc3\xa4 olekaan mahdotonta, ett\xc3\xa4 alueella olisi ollut kahden legioonan joukkoja. Tonavan raja oli rauhaton, ja Aquincumin kohdalla oli paras paikka ylitt\xc3\xa4\xc3\xa4 joki. Linnoitus rakennettiin paikkaan, miss\xc3\xa4 luoteesta kaakkoon kulkeva laakso ylettyi joenrantaan. Laaksoa pitkin oli hyv\xc3\xa4 kulkuyhteys ylemm\xc3\xa4s Tonavan varrelle. Kun II Adiutrix ja IIII Flavia Felix vietiin toiseen Daakian sotaan, niiden tilalle tuli Legio X Gemina. Se palveli Aquincumissa pitk\xc3\xa4\xc3\xa4n, sill\xc3\xa4 sen veteraanien tiedet\xc3\xa4\xc3\xa4n asuneen linnoituksen l\xc3\xa4hist\xc3\xb6ll\xc3\xa4. Hadrianuksen hallitusajalta l\xc3\xa4htien II Adiutrix sijoitettiin Aquincumiin vakituisesti, ja IIII Flavia Felix korvasi sen aina, kun se oli sotaretkell\xc3\xa4._NEWLINE_Ensimm\xc3\xa4inen legioonalaisleiri oli paaluvarustus, mutta kun markomannit olivat hy\xc3\xb6k\xc3\xa4nneet alueelle vuosina 166\xe2\x80\x93180, vanhan leirin l\xc3\xa4nsipuolelle rakennettiin uusi, kivinen linnoitus. Sen pinta-ala oli 570 kertaa 476 metri\xc3\xa4, ja muurit olivat 1,4 metri\xc3\xa4 paksut. Linnoitus rakennettiin uudelleen useita kertoja. Huomattavimmat muutokset tehtiin 330-luvulla, kun linnoitusta laajennettiin ja vahvistettiin. Sivujen pituudeksi tuli 720 ja 300 metri\xc3\xa4, ja muurit rakennettiin kaksi kertaa entist\xc3\xa4 paksummiksi._NEWLINE_Linnoitus oli roomalaiseen tapaan neli\xc3\xb6n muotoinen, ja sen jokaisella sivulla oli portti. Vastakkaisten porttien v\xc3\xa4lill\xc3\xa4 kulkivat p\xc3\xa4\xc3\xa4kadut, joiden risteyksess\xc3\xa4 oli komentajan asunto ja p\xc3\xa4\xc3\xa4maja. P\xc3\xa4\xc3\xa4portti oli it\xc3\xa4inen portti, Porta praetoria, jossa oli kolme aukkoa: keskimm\xc3\xa4inen hevosille ja kaksi muuta jalankulkijoille. Sen kahta puolta seisoivat kaksikerroksiset, kahdeksankulmaiset tornit. Etel\xc3\xa4inen portti Porta principalis dextra on aikanaan korjattu ja rakennettu uudestaan monta kertaa. Portissa oli kaksi 3,5 metri\xc3\xa4 leve\xc3\xa4\xc3\xa4 sis\xc3\xa4\xc3\xa4nk\xc3\xa4ynti\xc3\xa4, mutta toinen niist\xc3\xa4 muurattiin umpeen 300-luvun alussa._NEWLINE_Muurien ja vallihaudan ymp\xc3\xa4r\xc3\xb6im\xc3\xa4ss\xc3\xa4 linnoituksessa oli 6\xc2\xa0000 sotilaan varuskunta, ja yhteens\xc3\xa4 siell\xc3\xa4 asui noin 10\xc2\xa0000 ihmist\xc3\xa4. Leiriss\xc3\xa4 oli suuri kylpyl\xc3\xa4, sairaala, parakkeja, kauppoja, aseseppien pajoja sek\xc3\xa4 vilja- ja muita varastoja. Linnoituksen kylpyl\xc3\xa4 Thermae Maiores l\xc3\xb6ydettiin ensimm\xc3\xa4isiss\xc3\xa4 kaivauksissa 1700-luvun lopulla, ja nyky\xc3\xa4\xc3\xa4n se tunnetaan l\xc3\xa4hes kokonaisuudessaan. Kylpyl\xc3\xa4ss\xc3\xa4 oli kylm\xc3\xa4, l\xc3\xa4mmin ja kuuma vesiallas, voimistelusali ja sauna. Tilavissa saleissa oli keskusl\xc3\xa4mmitys eli hypokausti._NEWLINE_Linnoitus hyl\xc3\xa4ttiin v\xc3\xa4hitellen 400-luvun j\xc3\xa4lkipuoliskolla.\n_START_SECTION_\nSotilaskaupunki\n_START_PARAGRAPH_\nKuten muissakin Tonavan ja Reinin varren kaupungeissa, Aquincumin linnoituksen l\xc3\xa4hell\xc3\xa4 oli kaksi siviiliasutusta: sotilaskaupunki (canabae) ja siviilikaupunki. Sotilaskaupunki sijaitsi linnoituksen vieress\xc3\xa4, eik\xc3\xa4 sill\xc3\xa4 ollut kaupunkioikeuksia. Siell\xc3\xa4 asui sotilaiden perheenj\xc3\xa4seni\xc3\xa4, k\xc3\xa4sity\xc3\xb6l\xc3\xa4isi\xc3\xa4 ja kauppiaita. He k\xc3\xa4yttiv\xc3\xa4t samaa hautausmaata kuin sotilaatkin._NEWLINE_Sotilaskaupunki levisi 140 hehtaarin alueelle. Sen lounaisosassa oli tiilentekij\xc3\xb6iden, savenvalajien, seppien ja lasinpuhaltajien pajoja sek\xc3\xa4 leipureiden uuneja. It\xc3\xa4osassa oli satama ja varastoja. Kaupungin kehittymiseen vaikutti paljon Ala-Pannonian provinssin perustaminen vuonna 106. Toisen ja kolmannen vuosisadan vaihteessa sotilaskaupunki kasvoi lis\xc3\xa4\xc3\xa4, ilmeisesti osaksi keisari Caracallan vierailun seurauksena, ja aiemmat puu- ja maarakenteet korvattiin kivisill\xc3\xa4 300-luvun alussa. Asukastiheys nousi, vesijohtoja ja viem\xc3\xa4reit\xc3\xa4 rakennettiin, ja l\xc3\xa4mmitys yleistyi. Vesijohdot toivat vett\xc3\xa4 Arp\xc3\xa1d-forr\xc3\xa1sin l\xc3\xa4hteest\xc3\xa4, ja vesi kulki asuintaloihin lyijyputkia pitkin. Tonavan rannalla oli kaksi- tai useampikerroksisia palatseja, jotka olivat jopa mahtipontisempia kuin siviilikaupungissa. Kaupungista ulos johtavien teiden varsilla oli pajoja, postiasemia ja majataloja._NEWLINE_Sotilaskaupungin restauroidut rauniot ovat enimm\xc3\xa4kseen per\xc3\xa4isin 100- ja 200-luvuilta. Poikkeus on vuoden 360 tienoilla rakennettu varhaiskristillinen hautakappeli cella trichora.\n_START_SECTION_\nHadrianuksen palatsi\n_START_PARAGRAPH_\nSotilaskaupungin it\xc3\xa4puolella, nykyisell\xc3\xa4 Haj\xc3\xb3gy\xc3\xa1risaarella oli keisarin k\xc3\xa4skynhaltijan palatsi. Sit\xc3\xa4 kutsutaan Hadrianuksen palatsiksi, koska h\xc3\xa4n toimi ensimm\xc3\xa4isen\xc3\xa4 propreettorina vuosina 106\xe2\x80\x93108. Rakennuksen vanhimmat osat ovatkin t\xc3\xa4lt\xc3\xa4 ajalta, mutta suurimmat rakennusty\xc3\xb6t on tehty 100-luvun loppupuolella ja 200-luvulla. Palatsi sijaitsi Tonavan rannalla Barbaricumin, barbaarien maan, rajalla, ja se julisti jo pelk\xc3\xa4ll\xc3\xa4 sijainnillaan Rooman valtaa ja mahtavuutta. Saareen p\xc3\xa4\xc3\xa4si luultavasti mantereelta, sotilaskaupungin puolelta siltaa pitkin Tonavan pienemm\xc3\xa4n haaran yli. Kun Tonavan pinta nousi 200-luvun loppupuolella, palatsi jouduttiin hylk\xc3\xa4\xc3\xa4m\xc3\xa4\xc3\xa4n._NEWLINE_Hadrianuksen palatsi oli kauttaaltaan koristettu mosaiikeilla ja freskoilla. Sen pinta-ala oli 8\xc2\xa0000\xe2\x80\x9310\xc2\xa0000 neli\xc3\xb6metri\xc3\xa4, ja se oli yksi imperiumin suurimmista k\xc3\xa4skynhaltijan palatseista. Muurien ymp\xc3\xa4r\xc3\xb6im\xc3\xa4ss\xc3\xa4 palatsissa oli k\xc3\xa4skynhaltijan asunto, edustushuoneita ja talous- ja varastotiloja. Huoneita oli l\xc3\xa4hes sata. Edustusosan loisteliaat huoneet olivat it\xc3\xa4puolella, ja niiden keskell\xc3\xa4 oli suuri vastaanottosali. T\xc3\xa4ll\xc3\xa4 puolella oli my\xc3\xb6s palatsin 75 metri\xc3\xa4 leve\xc3\xa4 julkisivu, jonka edess\xc3\xa4 oli portiikki ja jonka ensimm\xc3\xa4isess\xc3\xa4 kerroksessa oli pylv\xc3\xa4iden reunustama k\xc3\xa4yt\xc3\xa4v\xc3\xa4. Julkisivun kulmissa oli tornit, joista n\xc3\xa4ki pienelle sis\xc3\xa4portille. Palatsin pohjoissiivess\xc3\xa4 oli asuintiloja, kylpyl\xc3\xa4 ja vesitorni. Huolto- ja varastotilat olivat palatsin etel\xc3\xa4osassa. Rakennuksen keskell\xc3\xa4 oli suuri sis\xc3\xa4piha, jonne oli pystytetty keisarin alttari. Sielt\xc3\xa4 on l\xc3\xb6ydetty rikkoutunut keisarin patsas, joka on nyky\xc3\xa4\xc3\xa4n n\xc3\xa4ytteill\xc3\xa4 Aquincumin museossa._NEWLINE_Palatsin edustussiivess\xc3\xa4 oli viisi laajaa vastaanottosalia, joiden lattiat on koristeltu mosaiikeilla jo 100-luvun alussa, jolloin ne olivat suurta ylellisyytt\xc3\xa4. Mosaiikkeja hallitsevat kaksiv\xc3\xa4riset, geometriset kuviot, jotka on tehty valkoisesta kalkkikivest\xc3\xa4 ja mustasta basaltista. Ne ovat varmasti vakuuttaneet barbaarien l\xc3\xa4hetyst\xc3\xb6t Rooman kulttuurin ylemmyydest\xc3\xa4. Ne ovat kuitenkin olleet samalla niin hienovaraisia, ett\xc3\xa4 ne eiv\xc3\xa4t ole kilpailleet vierailijan huomiosta sein\xc3\xa4maalauksien ja ylellisen sisustuksen kanssa. Mahtipontiset vastaanotot, joita n\xc3\xa4iss\xc3\xa4 saleissa pidettiin, ovat siis olleet mahdollisimman n\xc3\xa4ytt\xc3\xa4vi\xc3\xa4._NEWLINE_Kun palatsin pohjoissiiven kylpyl\xc3\xa4\xc3\xa4 on kunnostettu ja uusittu 200-luvulla, sinne on tehty my\xc3\xb6s uudet mosaiikkilattiat. Vaikuttavan, kahdeksankulmaisen eksedran lattiakaivon ymp\xc3\xa4rill\xc3\xa4 on ollut merimaisemaan liittyvi\xc3\xa4 kuvia. Mosaiikin s\xc3\xa4ilyneess\xc3\xa4 osassa on muun muassa delfiini ja kultakala. Mosaiikki on enimm\xc3\xa4kseen mustavalkoinen, mutta siin\xc3\xa4 n\xc3\xa4kyy jo alkava moniv\xc3\xa4risyys. Keltaisia korostuksia on nauhassa, joka kehyst\xc3\xa4\xc3\xa4 kuvaa, ja my\xc3\xb6s delfiinin ruumiissa. Delfiinin ja kultakalan silm\xc3\xa4t ovat punaiset. Mustavalkoisten kuvioiden tyyli ja toteutus on sopusoinnussa ensimm\xc3\xa4isen vuosisadan geometristen mosaiikkien kanssa._NEWLINE_Palatsin ensimm\xc3\xa4isiss\xc3\xa4 kaivauksissa paljastui kaksi py\xc3\xb6re\xc3\xa4\xc3\xa4 allasta, joiden mosaiikein koristellut pohjat edustavat uutta tyylisuuntaa. Aiemmin suosittujen viileiden, geometristen kuvioiden sijalla on syv\xc3\xa4npunaisia ja keltaisia lumpeita, jotka kukkivat caldariumin kosteassa ilmassa ja tuovat mieleen Niilin laakson. Toinen n\xc3\xa4ist\xc3\xa4 mosaiikeista on viety Wieniin jo 1800-luvulla.\n_START_SECTION_\nHerakleen huvila\n_START_PARAGRAPH_\nHadrianuksen palatsia vastap\xc3\xa4\xc3\xa4t\xc3\xa4 mantereen puolella oli rivi koristeltuja palatseja, kylpyl\xc3\xb6it\xc3\xa4, temppeleit\xc3\xa4 ja ylempien virkamiesten asuntoja. Yht\xc3\xa4 niist\xc3\xa4 kutsutaan nyky\xc3\xa4\xc3\xa4n Herakleen huvilaksi, koska sen er\xc3\xa4\xc3\xa4n huoneen lattiassa on ollut Heraklesta esitt\xc3\xa4v\xc3\xa4 mosaiikki. Herakleen huvilan ydinosa on rakennettu toisen vuosisadan alkupuolella. Kolmannen vuosisadan alussa, kun virallinen hallinto on todenn\xc3\xa4k\xc3\xb6isesti siirretty sotilaskaupunkiin, rakennusta laajennettiin, siihen tehtiin lattial\xc3\xa4mmitys ja sen lattiat koristeltiin mosaiikein._NEWLINE_Kahdessa asuinhuoneessa lattiamosaiikista on j\xc3\xa4ljell\xc3\xa4 vain sirpaleita, mutta kolmannessa puolet kuviosta on s\xc3\xa4ilynyt. S\xc3\xa4ilynyt osa esitt\xc3\xa4\xc3\xa4 Herakleen ja kentauri Nessoksen taistelua. Se on ilmeisesti tehty Aleksandriassa, joten se on Pannonian ainoa provinssin ulkopuolelta tuotu mosaiikki. Mosaiikin kirkkaat v\xc3\xa4rit muistuttavat hellenistisi\xc3\xa4 sein\xc3\xa4maalauksia. Mosaiikki on tehty huolellisesti hiotuista ja yhteensovitetuista, pienist\xc3\xa4 kivenpaloista, joita on 8\xe2\x80\x939 palaa yht\xc3\xa4 neli\xc3\xb6sentti\xc3\xa4 kohden. Tablinumin lattiamosaiikki on esitt\xc3\xa4nyt iloisia ja juopuneita Dionysoksen juhlia. S\xc3\xa4ilyneess\xc3\xa4 osassa Amor tarjoaa viiniryp\xc3\xa4leterttua l\xc3\xa4hestyv\xc3\xa4lle naarastiikerille. My\xc3\xb6s kylpyl\xc3\xb6iss\xc3\xa4 oli mosaiikkilattiat, ja apodyteriumin mosaiikki on melkein koskematon. Siin\xc3\xa4 on kaksi nyrkkeilij\xc3\xa4\xc3\xa4. Voittaja seisoo uljaassa asennossa ja pullistelee lihaksiaan, ja h\xc3\xa4nen vastustajansa on kaatunut tyrm\xc3\xa4ttyn\xc3\xa4 ja p\xc3\xa4\xc3\xa4 veress\xc3\xa4 lattiaan._NEWLINE_Herakleen huvilan sein\xc3\xa4t oli koristeltu freskoin ja ovien ja ikkunoiden puitteet, syvennykset ja ikkunalaudat oli koristeltu kukkakuvioin. Joistakin tyypillisimmist\xc3\xa4 aiheista on tehty rekonstruktiot, jotka ovat n\xc3\xa4ht\xc3\xa4vin\xc3\xa4 tablinumissa. Korkeatasoisten rakennusten kaivauksissa Pannoniassa on tullut esiin lukuisia mosaiikkilattioita, sein\xc3\xa4maalauksia ja stukkokoristeita, vaikkakaan l\xc3\xa4hes kaikkia ei ole viel\xc3\xa4 tutkittu. Herakleen huvilassa niist\xc3\xa4 kaikista on n\xc3\xa4ht\xc3\xa4vill\xc3\xa4 edustavat esimerkit alkuper\xc3\xa4isill\xc3\xa4 paikoillaan.\n_START_SECTION_\nAmfiteatterit\n_START_PARAGRAPH_\nToisen vuosisadan puolessav\xc3\xa4liss\xc3\xa4 linnoituksen l\xc3\xa4helle rakennettiin Tonavan alueen suurin amfiteatteri. Sen laajuus oli 132 kertaa 108 metri\xc3\xa4, ja siin\xc3\xa4 oli tilaa 10\xc2\xa0000\xe2\x80\x9313\xc2\xa0000 katsojalle. Amfiteatterissa j\xc3\xa4rjestettiin gladiaattoritaisteluita. Se oli pienempi kuin Colosseum, mutta areena oli suurempi, kenties siksi ett\xc3\xa4 se oli suunniteltu sotilasharjoituksia ja paraateja varten. Samoihin aikoihin siviilikaupungin viereen rakennettiin toinenkin amfiteatteri._NEWLINE_Linnoituksen amfiteatterissa on k\xc3\xa4ytetty hyv\xc3\xa4ksi luonnon muodostamaa painaumaa. Rooman sotilaat ovat k\xc3\xa4ytt\xc3\xa4neet t\xc3\xa4t\xc3\xa4 ymp\xc3\xa4rist\xc3\xb6\xc3\xa4\xc3\xa4n matalampaa aluetta harjoituskentt\xc3\xa4n\xc3\xa4 jo ensimm\xc3\xa4isell\xc3\xa4 vuosisadalla. Er\xc3\xa4\xc3\xa4n kaiverruksen mukaan amfiteatteri on tehty uudelleen kivest\xc3\xa4 vuoden 145 tienoilla keisari Antoninus Piuksen aikana, ja sen on rakentanut Legio II Adiutrixin pioneeriosasto. Amfiteatteri oli soikion muotoinen. Pidempi akseli kulki koillisesta lounaaseen, ja sen p\xc3\xa4iss\xc3\xa4 olivat p\xc3\xa4\xc3\xa4portit. El\xc3\xa4inten h\xc3\xa4kit olivat lyhyemm\xc3\xa4n akselin p\xc3\xa4iss\xc3\xa4. Kuten muuallakin Tonavan alueella, amfiteatterin katsomo oli rakennettu suoraan tampatun maan p\xc3\xa4\xc3\xa4lle. Ainoastaan 24 U-kirjaimen muotoista ulkomuurin osaa ja areenan muuri oli rakennettu kivist\xc3\xa4._NEWLINE_Siviilikaupungin amfiteatteri oli hieman pienempi. Sekin oli soikio, ja sen halkaisijat olivat 86 ja 76 metri\xc3\xa4. Sis\xc3\xa4- ja ulkomuurien v\xc3\xa4li oli t\xc3\xa4ytetty tampatulla maalla. Yleis\xc3\xb6\xc3\xa4 varten oli kaksi kaariporttia. Amfiteatterin katsomo oli jaettu kiilanmuotoisiin sektoreihin, ja sinne mahtui 4\xc2\xa0000\xe2\x80\x937\xc2\xa0000 katsojaa seuraamaan teatteriesityksi\xc3\xa4, urheilukilpailuja ja el\xc3\xa4in- ja gladiaattoritaisteluita. Koska amfiteatteri oli kaupungin suurin rakennus, sit\xc3\xa4 k\xc3\xa4ytettiin my\xc3\xb6s t\xc3\xa4rkeiss\xc3\xa4 julkisissa tapahtumissa, kuten poliittisissa tilaisuuksissa, juhlissa ja keisarin vierailun yhteydess\xc3\xa4. Gladiaattorien harjoitus- ja koulutustilat sijaitsivat amfiteatterin l\xc3\xa4hell\xc3\xa4.\n_START_SECTION_\nSiviilikaupunki\n_START_PARAGRAPH_\nAquincumin siviilikaupunki oli noin kolme kilometri\xc3\xa4 sotilaskaupungin pohjoispuolella, paikalla jonka vierest\xc3\xa4 kulkee nyky\xc3\xa4\xc3\xa4n Szentendreen viev\xc3\xa4 rautatie. Tonavan varren roomalaiskaupungeille oli tyypillist\xc3\xa4, ett\xc3\xa4 siviilikaupunki sijaitsi pienen matkan p\xc3\xa4\xc3\xa4ss\xc3\xa4 sotilaskaupungista. Siviilikaupunki k\xc3\xa4sitti puolisuunnikkaan muotoisen alueen, jonka laajuus oli noin 30 hehtaaria. Kaupunki eli kukoistuskauttaan 200-luvun alkupuolella, ja siell\xc3\xa4 on t\xc3\xa4ytynyt olla 10\xc2\xa0000\xe2\x80\x9312\xc2\xa0000 asukasta. Kaupungin ulkopuolella oli postiasemia, majataloja ja per\xc3\xa4ti 16 hehtaarin laajuinen savenvalajien alue. Kun hallinnolliset rajat sotilas- ja siviilikaupungin v\xc3\xa4lill\xc3\xa4 h\xc3\xa4visiv\xc3\xa4t 200-luvulla, kaksi kaupunkia sulautuivat v\xc3\xa4hitellen yhteen. Kun mukaan lasketaan ymp\xc3\xa4rist\xc3\xb6n huvila-alueet ja viereiset kyl\xc3\xa4t, asukasluku on voinut olla yhteens\xc3\xa4 40\xc2\xa0000\xe2\x80\x9350\xc2\xa0000._NEWLINE_Kaupungin rakenteeseen on vaikuttanut sek\xc3\xa4 alueen maantiede ett\xc3\xa4 pohjoisesta etel\xc3\xa4\xc3\xa4n kulkenut limes-tie ja akvedukti, joka kulki kaupungin l\xc3\xa4nsiosan halki. Kuten sotilaskaupungissa, my\xc3\xb6s siviilikaupungissa oli kaksi p\xc3\xa4\xc3\xa4katua, jotka kulkivat pohjois-etel\xc3\xa4- ja it\xc3\xa4-l\xc3\xa4nsisuunnissa ja ristesiv\xc3\xa4t suorassa kulmassa. Kaupunkia ymp\xc3\xa4r\xc3\xb6i muuri, jossa oli portit p\xc3\xa4\xc3\xa4katujen kohdalla. Pohjoinen, etel\xc3\xa4inen ja it\xc3\xa4inen portti on kaivettu esiin._NEWLINE_P\xc3\xa4\xc3\xa4katujen suuntaiset, kapeammat kujat rajasivat asuinalueen kortteleiksi. Kadut ja kujat olivat kolmesta yhteentoista metri\xc3\xa4 leveit\xc3\xa4, ja niiss\xc3\xa4 oli viem\xc3\xa4rit. Kaupungin forum oli rakennettu p\xc3\xa4\xc3\xa4katujen risteykseen. Forum oli aluksi melko pieni, mutta kaupungin kehittyess\xc3\xa4 se laajeni. Syntyi forum-kortteli, johon kuului keisarin alttari, oikeustalona ja kauppahallina toiminut basilika, joukko kauppoja (taberna) ja suuri yleinen kylpyl\xc3\xa4. Kylpyl\xc3\xa4 ei ollut pelk\xc3\xa4st\xc3\xa4\xc3\xa4n peseytymist\xc3\xa4 varten, vaan se oli my\xc3\xb6s er\xc3\xa4\xc3\xa4nlainen kahvila, kohtauspaikka ja kauppahalli. Torin lounaispuolella oli suuria domuksia sis\xc3\xa4pihoineen, kun taas pohjoisessa talot olivat pienempi\xc3\xa4. Taloissa oli lattial\xc3\xa4mmitys ja vesijohdot. Arkeologit ovat l\xc3\xb6yt\xc3\xa4neet j\xc3\xa4\xc3\xa4nteit\xc3\xa4 my\xc3\xb6s lasinpuhaltajien ty\xc3\xb6pajoista, valimoista ja \xc3\xb6ljy- ja viinipuristamoista. Vaikutusvaltaisten asukkaiden ja virkamiesten koristeelliset talot oli rakennettu kauemmaksi meluisista p\xc3\xa4\xc3\xa4kaduista. Niiss\xc3\xa4 oli kotialttarit ja omat kylpyl\xc3\xa4t._NEWLINE_Siviilikaupungin pohjapiirustus on ollut melko sekava, ja siin\xc3\xa4 on vain v\xc3\xa4h\xc3\xa4n viitteit\xc3\xa4 tietoisesta suunnittelusta. Koska kaupunki on kaivettu esiin vain osaksi, sen it\xc3\xa4inen osa tunnetaan parhaiten. T\xc3\xa4ll\xc3\xa4 alueella on ollut ilmeisesti erikokoisia alemman ja keskiluokan asuintaloja (insula). Ne oli rakennettu pitkin akveduktin ja limes-tien it\xc3\xa4reunaa, ja ne ovat per\xc3\xa4isin 100-luvun alusta. My\xc3\xb6s jotkut julkiset rakennukset ovat olleet pystyss\xc3\xa4 jo silloin, samoin kaupungin infrastruktuuri, kuten viem\xc3\xa4rit, vesijohdot ja kivetyt kadut._NEWLINE_200-luvun alussa it\xc3\xa4-l\xc3\xa4nsisuuntainen p\xc3\xa4\xc3\xa4katu, jota pitkin p\xc3\xa4\xc3\xa4si Tonavalle, tuli yh\xc3\xa4 t\xc3\xa4rke\xc3\xa4mm\xc3\xa4ksi. T\xc3\xa4m\xc3\xa4 on osoitus vilkastuneesta kaupank\xc3\xa4ynnist\xc3\xa4. Samaan aikaan rakennettiin my\xc3\xb6s lihatori (macellum) l\xc3\xa4helle forumia. Rakennukset sijoitettiin entist\xc3\xa4 tiiviimmin, mik\xc3\xa4 kertoo asukastiheyden kasvaneen. Pitk\xc3\xa4t tontit, joita kapeat kujat erottivat, muistuttivat id\xc3\xa4n kaupunkeja. Samaan aikaan muurien ulkopuolelle nousi uusia asuinalueita ja majatalo. My\xc3\xb6s hautausmaat olivat kaupungista ulos johtavien teiden varsilla, mik\xc3\xa4 oli tavallista roomalaisissa kaupungeissa._NEWLINE_300-luvulla rikkaat alkoivat muuttaa pois siviilikaupungista. Vuosisadan puoliv\xc3\xa4lin j\xc3\xa4lkeen kaupunkiin ei en\xc3\xa4\xc3\xa4 rakennettu uusia taloja eik\xc3\xa4 entisi\xc3\xa4k\xc3\xa4\xc3\xa4n pidetty kunnossa. Hypokausteja ei k\xc3\xa4ytetty, vaan huoneet l\xc3\xa4mmitettiin alkeellisilla uuneilla, eik\xc3\xa4 romahtaneita viem\xc3\xa4reit\xc3\xa4 korjattu. Ymp\xc3\xa4rist\xc3\xb6n talot ja hautapaikat kertovat yh\xc3\xa4 tietyst\xc3\xa4 vauraudesta, joka kuitenkin keskittyi ymp\xc3\xa4r\xc3\xb6iv\xc3\xa4lle maaseudulle.\n_START_SECTION_\nAkvedukti\n_START_PARAGRAPH_\nAquincumin akvedukti rakennettiin toisen vuosisadan alkupuolella. Se alkoi l\xc3\xa4hteilt\xc3\xa4, joiden nimi on nyky\xc3\xa4\xc3\xa4n R\xc3\xb3maif\xc3\xbcrd\xc3\xb6 (suom. Roomalainen kylpyl\xc3\xa4), ja kulki etel\xc3\xa4\xc3\xa4n siviilikaupungin l\xc3\xa4pi aina linnoituksen amfiteatteriin asti. Vesi ker\xc3\xa4ttiin ensin l\xc3\xa4hteist\xc3\xa4 muurien ymp\xc3\xa4r\xc3\xb6imiin altaisiin ja varastoitiin vesitorniin, joka oli suuri yksikerroksinen s\xc3\xa4ili\xc3\xb6. Vesitorni oli liitetty avokanavaan, joka oli rakennettu kaariholvien p\xc3\xa4\xc3\xa4lle. Vesi virtasi noin viisi kilometri\xc3\xa4 pitk\xc3\xa4ss\xc3\xa4 akveduktissa 1-2 asteen kaltevuudella. Vett\xc3\xa4 saattoi laskea eri paikoista, joihin jakelu- ja varastos\xc3\xa4ili\xc3\xb6it\xc3\xa4 oli rakennettu.\n_START_SECTION_\nContra Aquincum\n_START_PARAGRAPH_\nContra Aquincumin linnake sijaitsi Tonavan vasemmalla rannalla, l\xc3\xa4hell\xc3\xa4 nykyist\xc3\xa4 Elisabetin siltaa, ja sen tarkoitus oli varmistaa joen turvallinen ylitys. Pieni linnake oli nelikulmion muotoinen, sen mitat olivat 86x84 metri\xc3\xa4 ja siin\xc3\xa4 oli hevosenkeng\xc3\xa4n muotoiset tornit. Se on luultavasti rakennettu vuonna 294, mutta sen paikka oli ollut roomalaisten hallussa jo ensimm\xc3\xa4iselt\xc3\xa4 vuosisadalta alkaen. Osa Contra Aquincumin pohjoismuuria ja kaksi tornia on yh\xc3\xa4 n\xc3\xa4kyvill\xc3\xa4 alkuper\xc3\xa4isell\xc3\xa4 paikallaan. Contra Aquincumissa on ollut my\xc3\xb6s museo, mutta se suljettiin vuonna 1987.\n_START_SECTION_\nTransaquincum\n_START_PARAGRAPH_\nMy\xc3\xb6s Transaquincumin linnake sijaitsi Tonavan vasemmalla puolella, mutta se oli Contra Aquincumia pohjoisempana, p\xc3\xa4\xc3\xa4linnoitusta ja Hadrianuksen palatsia vastap\xc3\xa4\xc3\xa4t\xc3\xa4. Linnakkeeseen johti silta, jonka pituus oli 76-78 metri\xc3\xa4. Sillan pylv\xc3\xa4\xc3\xa4t l\xc3\xb6ydettiin joenpohjasta 1800-luvulla. Kyseess\xc3\xa4 on ollut joko tilap\xc3\xa4inen silta, jonka oli tarkoitus kest\xc3\xa4\xc3\xa4 vain yksi kes\xc3\xa4, tai ponttonisilta, jonka tukipaalut olivat poikkeuksellisen vahvat. Vaikean j\xc3\xa4idenl\xc3\xa4hd\xc3\xb6n takia ei ole todenn\xc3\xa4k\xc3\xb6ist\xc3\xa4, ett\xc3\xa4 kiinte\xc3\xa4 puusilta olisi kest\xc3\xa4nyt talven yli. Itse linnake oli nelikulmion muotoinen, ja kolmen sivun sis\xc3\xa4puolella oli portiikki. Transaquincumin j\xc3\xa4\xc3\xa4nn\xc3\xb6kset eiv\xc3\xa4t ole en\xc3\xa4\xc3\xa4 n\xc3\xa4kyvill\xc3\xa4.\n_START_SECTION_\nAlbertfalva\n_START_PARAGRAPH_\nAlbertfalvan linnake ja asutus sijaitsivat Aquincumin ja Camponan v\xc3\xa4liss\xc3\xa4, Gell\xc3\xa9rtinvuoren etel\xc3\xa4puolella. Se oli strategisesti t\xc3\xa4rke\xc3\xa4 yhten\xc3\xa4 Pannonian rajan linnoituksista. Linnakkeen roomalaisaikaista nime\xc3\xa4 ei tiedet\xc3\xa4. Vuoteen 90 asti rajaa vartioi Aquincumin kohdalla kolme ratsuv\xc3\xa4kiyksikk\xc3\xb6\xc3\xa4, joista yksi oli sijoitettu Albertfalvaan. Sinne oli majoitettu 500 auxilia-joukkojen miest\xc3\xa4. Linnakkeen ymp\xc3\xa4rill\xc3\xa4 oli siviiliasutusta, jonka ala oli 72 hehtaaria, joten se oli alueen suurin yhten\xc3\xa4inen roomalaisasutus Aquincumin j\xc3\xa4lkeen._NEWLINE_Albertfalvan linnake oli alun perin rakennettu puusta, ja siin\xc3\xa4 oli tornit ja kaksinkertainen vallihauta. Sarmaatit tuhosivat linnakkeen hy\xc3\xb6kk\xc3\xa4yksiss\xc3\xa4\xc3\xa4n, mutta se rakennettiin aina uudestaan. Trajanuksen aikana vuonna 106 linnake rakennettiin uudelleen kivest\xc3\xa4 ja sinne sijoitettiin toinenkin ratsuv\xc3\xa4kiosasto. Uuden linnakkeen mitat olivat 190 ja 210 metri\xc3\xa4. Rakennukset tuhoutuivat j\xc3\xa4lleen 178, ja ne uudistettiin toisen vuosisadan lopulla. Vuosina 259\xe2\x80\x93260 linnake paloi maan tasalle barbaarien hy\xc3\xb6kk\xc3\xa4yksiss\xc3\xa4, eik\xc3\xa4 sit\xc3\xa4 en\xc3\xa4\xc3\xa4 rakennettu uudestaan. Ratsuv\xc3\xa4en hautausmaa oli linnoituksen l\xc3\xa4hell\xc3\xa4, joten my\xc3\xb6s Albertfalvasta on l\xc3\xb6ydetty hautakivi\xc3\xa4 ja patsaita. Joitakin j\xc3\xa4\xc3\xa4nteit\xc3\xa4 linnoituksesta ja siviiliasutuksesta on s\xc3\xa4ilynyt, mutta niit\xc3\xa4 ei ole viel\xc3\xa4 kunnolla restauroitu.\n_START_SECTION_\nCampona\n_START_PARAGRAPH_\nCampona oli auxilia-joukkojen linnake, joka sijaitsi nykyisess\xc3\xa4 Nagyt\xc3\xa9t\xc3\xa9nyss\xc3\xa4, Tonavan rannalla vajaat kymmenen kilometri\xc3\xa4 Albertfalvasta etel\xc3\xa4\xc3\xa4n. Ensimm\xc3\xa4inen puulinnake rakennettiin keisari Domitianuksen aikana ratsuv\xc3\xa4kiosastolle ala I Tungrorum Frontoniana, joka siirrettiin sinne Aquincumista. Toisen vuosisadan alkupuolella linnake rakennettiin uudestaan kivest\xc3\xa4, ja sen mitat olivat 178 ja 200 metri\xc3\xa4. Muurit oli vahvistettu torniparein, ja linnakkeen ymp\xc3\xa4rill\xc3\xa4 oli kolminkertainen vallihauta. Sarmatialaisten tuhoisan vuoden 333 hy\xc3\xb6kk\xc3\xa4yksen j\xc3\xa4lkeen linnake rakennettiin taas uudelleen. Siihen tehtiin viuhkanmuotoiset kulmatornit, ja kaksi sivusis\xc3\xa4\xc3\xa4nk\xc3\xa4ynti\xc3\xa4 suljettiin hevosenkeng\xc3\xa4n muotoisilla torneilla. Esinel\xc3\xb6yd\xc3\xb6t osoittavat, ett\xc3\xa4 linnake oli yh\xc3\xa4 k\xc3\xa4yt\xc3\xb6ss\xc3\xa4 400-luvulla. Yksi vaikuttavimpia t\xc3\xa4\xc3\xa4lt\xc3\xa4 l\xc3\xb6ydettyj\xc3\xa4 esineit\xc3\xa4 on Mithran korkokuva. Linnakkeen it\xc3\xa4iset ja etel\xc3\xa4iset portit on restauroitu, ja ne ovat vierailijoiden n\xc3\xa4ht\xc3\xa4viss\xc3\xa4.\n_START_SECTION_\nKulttuuri ja uskonto\n_START_PARAGRAPH_\nAquincum sai kulttuurisia vaikutteita aluksi Italiasta ja Reinin alueelta, my\xc3\xb6hemmin id\xc3\xa4st\xc3\xa4. My\xc3\xb6s alueen kelttil\xc3\xa4isten alkuper\xc3\xa4iskansojen vaikutus oli tuntuva. Aquincum oli ensisijaisesti sotilaskaupunki, joten kaivauksissa on l\xc3\xb6ydetty etenkin sotilasel\xc3\xa4m\xc3\xa4\xc3\xa4n liittyvi\xc3\xa4 esineit\xc3\xa4, kuten aseita, kilpi\xc3\xa4, kyp\xc3\xa4ri\xc3\xa4 sek\xc3\xa4 rintapanssareiden kappaleita. Alueelta on my\xc3\xb6s l\xc3\xb6ydetty paljon reliefej\xc3\xa4 ja piirtokirjoituksia, ja kiviesineit\xc3\xa4 on inventoitu yli tuhat, erityisesti hautakivi\xc3\xa4, votiiviesineit\xc3\xa4 ja sarkofageja. N\xc3\xa4ytt\xc3\xa4vimpi\xc3\xa4 l\xc3\xb6yt\xc3\xb6j\xc3\xa4 ovat lattiamosaiikit ja sein\xc3\xa4maalaukset. Kolikoita on l\xc3\xb6ydetty useita tuhansia sek\xc3\xa4 arkeologisissa kaivauksissa ett\xc3\xa4 niiden ulkopuolella._NEWLINE_Kaupungin kehityksen alussa sek\xc3\xa4 siviilikaupungin ett\xc3\xa4 linnoituksen arkkitehtuuri noudatti yleisi\xc3\xa4 roomalaisia muotoja, jotka oli mukautettu paikallisiin olosuhteisiin. Mosaiikkilattiat olivat kalliita ja suurta ylellisyytt\xc3\xa4, ja niit\xc3\xa4 oli ainoastaan edustusrakennuksissa, jotka rakennettiin valtion rahoilla. Kun koko provinssin painoarvo nousi, my\xc3\xb6s edustustilojen tarve kasvoi ja niiden tilaukset saattoivat ty\xc3\xb6llist\xc3\xa4\xc3\xa4 my\xc3\xb6s paikallisia taiteilijoita. Aquincumissa tiedet\xc3\xa4\xc3\xa4n olleen omia mosaiikkitaiteilijoita vasta 200-luvun alusta, \xe2\x80\x9dSeveruksen kulta-ajalta\xe2\x80\x9d l\xc3\xa4htien. 200-luvun lopulla sodanuhka tuli rajalla pysyv\xc3\xa4ksi ja mosaiikkity\xc3\xb6pajat kuihtuivat kysynn\xc3\xa4n puutteessa. Vaikka vanhoja mosaiikkilattioita korjattiinkin, korjausten laatu osoittaa, ett\xc3\xa4 Aquincumissa ei en\xc3\xa4\xc3\xa4 ollut todellisia taitavia mosaiikintekij\xc3\xb6it\xc3\xa4._NEWLINE_Kaivausten perusteella voidaan p\xc3\xa4\xc3\xa4tell\xc3\xa4, ett\xc3\xa4 uskontoja Aquincumissa oli lukuisia. Vanhojen roomalaisten jumalien ja mytologian rinnalla id\xc3\xa4st\xc3\xa4 tulleiden mysteeriuskontojen vaikutus oli suuri. Mithran kultti, joka oli hierarkkinen ja hyv\xc3\xa4ksyi j\xc3\xa4senikseen vain miehi\xc3\xa4, oli etenkin sotilaiden suosiossa, ja Aquincumista onkin l\xc3\xb6ydetty useita Mithran temppeleit\xc3\xa4 ja kulttipatsaita. On jopa oletettu, ett\xc3\xa4 Mithran kultti olisi syntynyt Pannoniassa. Roomalaisista jumalista oman pyh\xc3\xa4kk\xc3\xb6ns\xc3\xa4 Aquincumissa ovat saaneet ainakin Fortuna, Apollon, Aesculapius ja Hygieia. Siell\xc3\xa4 on ollut my\xc3\xb6s kelttil\xc3\xa4isen jumalattaren Eponan alttari sek\xc3\xa4 Juppiterin, Junon ja Minervan temppeli. Siviilikaupungin l\xc3\xa4nsipuolella, amfiteatterin l\xc3\xa4hell\xc3\xa4 oli freskoilla koristeltu Nemesiksen temppeli. Kristinusko saapui alueelle hitaasti muuhun imperiumiin verrattuna, ja yksinkertaisia varhaiskristillisi\xc3\xa4 kirkkoja on rakennettu vuoden 350 tienoilla.\n_START_SECTION_\nKotiel\xc3\xa4imet ja ruokavalio\n_START_PARAGRAPH_\nAsukkaiden kotiel\xc3\xa4imist\xc3\xa4 ja ruokavaliosta voidaan tehd\xc3\xa4 johtop\xc3\xa4\xc3\xa4t\xc3\xb6ksi\xc3\xa4 luul\xc3\xb6yt\xc3\xb6jen perusteella. Maaseudulla el\xc3\xa4imet teurastettiin ja lihat paloiteltiin paikallisten tapojen mukaan. Kaupungin asukkaat olivat riippuvaisia keskitetyst\xc3\xa4 lihanjalostuksesta, sill\xc3\xa4 el\xc3\xa4imet teurastettiin asuinalueiden ulkopuolella ja ammattiteurastajat paloittelivat lihat ja myiv\xc3\xa4t ne kaupungissa._NEWLINE_Lihaa ja nahkoja saatiin p\xc3\xa4\xc3\xa4asiassa kotiel\xc3\xa4imist\xc3\xa4: naudoista, lampaista, vuohista, sioista, hanhista ja kanoista. Kalaa, enimm\xc3\xa4kseen karppeja, sy\xc3\xb6tiin my\xc3\xb6s. Sianluiden osuus on pienempi kuin normaalisti voisi olettaa, mik\xc3\xa4 saattoi johtua siit\xc3\xa4, ett\xc3\xa4 monet sotilaat tulivat Aquincumiin it\xc3\xa4isist\xc3\xa4 provinsseista, joissa sianliha on voinut olla tabu. Muita kotiel\xc3\xa4imi\xc3\xa4 ovat olleet koirat, kissat, hevoset, aasit ja muulit. Yhteiskunnan k\xc3\xb6yhimmiss\xc3\xa4 luokissa lihaa on todenn\xc3\xa4k\xc3\xb6isesti ollut saatavilla vain v\xc3\xa4h\xc3\xa4n, l\xc3\xa4hinn\xc3\xa4 vanhoja el\xc3\xa4imi\xc3\xa4, joita ei en\xc3\xa4\xc3\xa4 tarvittu t\xc3\xb6iss\xc3\xa4. Rikkaimmilla oli varaa vasikanlihaan, lampaisiin ja porsaisiin, jopa ostereihin ja linnunkieliin. Linnakkeissa ja niiden l\xc3\xa4hikyliss\xc3\xa4 ruokavalio n\xc3\xa4ytt\xc3\xa4\xc3\xa4 olleen hieman erilainen. Sotilaiden annokset ovat sis\xc3\xa4lt\xc3\xa4neet kuivattua tai savustettua lihaa, mutta p\xc3\xa4\xc3\xa4asiallisesti viljatuotteita, varsinkin talvella. Villiel\xc3\xa4imet, kuten saksanhirvi ja villisika, sek\xc3\xa4 kalat ovat rikastuttaneet melko yksinkertaista ruokavaliota._NEWLINE_Koiria tai hevosia ei k\xc3\xa4ytetty koskaan ravinnoksi. Koiria jalostettiin sek\xc3\xa4 pieniksi sylikoiriksi ett\xc3\xa4 mets\xc3\xa4stys- ja vahtikoiriksi. Niiden luita on l\xc3\xb6ytynyt hajallaan roomalaisista kaupungeista, mutta toisin kuin maaseudulla, kaluttuja luita ei ole, mist\xc3\xa4 voi p\xc3\xa4\xc3\xa4tell\xc3\xa4 ett\xc3\xa4 koirat eiv\xc3\xa4t ole saaneet juosta vapaasti. Hevosenluita on l\xc3\xb6ydetty harvoin kaupungeista, vaikka niit\xc3\xa4 onkin s\xc3\xa4\xc3\xa4nn\xc3\xb6llisesti k\xc3\xa4ytetty ty\xc3\xb6kaluihin ja koristeisiin. Hevonen oli arvostettu el\xc3\xa4in, jota upseerit k\xc3\xa4yttiv\xc3\xa4t. Muulien ja aasien luita on l\xc3\xb6ydetty usein sotilasalueilta ja maatiloilta, miss\xc3\xa4 ne olivat t\xc3\xa4rkeit\xc3\xa4 vetojuhtia.\n_START_SECTION_\nKaivaukset ja restaurointi\n_START_PARAGRAPH_\nAquincumin j\xc3\xa4\xc3\xa4nn\xc3\xb6kset l\xc3\xb6ydettiin 1700-luvun lopulla. Vuonna 1778 er\xc3\xa4s viininviljelij\xc3\xa4 l\xc3\xb6ysi \xc3\x93budasta roomalaisajan lattial\xc3\xa4mmitysj\xc3\xa4rjestelm\xc3\xa4n j\xc3\xa4\xc3\xa4nn\xc3\xb6kset, kun h\xc3\xa4n kaivoi kuoppaa j\xc3\xa4it\xc3\xa4 varten. Budapestin yliopiston kirjastonhoitaja Istv\xc3\xa1n Sch\xc3\xb6nvisner ymm\xc3\xa4rsi l\xc3\xb6yd\xc3\xb6n olevan merkitt\xc3\xa4v\xc3\xa4 ja yhdisti sen Aquincumin kaupunkiin. Kaivauksissa l\xc3\xb6ydettiin yksi linnoituksen kylpyl\xc3\xa4n saleista, ja Sch\xc3\xb6nvisner julkaisi tutkimusten tulokset jo samana vuonna. Contra Aquincum l\xc3\xb6ydettiin 1796 ja Transaquincum 1815._NEWLINE_Lis\xc3\xa4\xc3\xa4 kaivauksia tehtiin 1820-luvulla, kun \xc3\x93budan prefekti antoi kaivaa esiin kylpyl\xc3\xa4n rauniot nykyisen Aquincumin museon alueella. 1860-luvulla tutkittiin Transaquincumin linnoitusta ja Haj\xc3\xb3gy\xc3\xa1risaarelta l\xc3\xb6ytynytt\xc3\xa4 kylpyl\xc3\xa4\xc3\xa4, joka osoittautui my\xc3\xb6hemmin Hadrianuksen palatsin kylpyl\xc3\xa4siiveksi. L\xc3\xb6yd\xc3\xb6t her\xc3\xa4ttiv\xc3\xa4t huomiota, ja Aquincum sai lempinimen "Unkarin Pompeji"._NEWLINE_Vuonna 1878 Aquincumin rauniot suojattiin hallinnollisella p\xc3\xa4\xc3\xa4t\xc3\xb6ksell\xc3\xa4. Pian aloitettiin kaivaukset sek\xc3\xa4 siviilikaupungin amfiteatterissa ett\xc3\xa4 alueella, jossa linnoituksen ja sotilaskaupungin oletettiin s\xc4\xb3ainneen. Vuodesta 1882 kaivauksia johti B\xc3\xa1lint Kuzsinszky, ja kun Aquincumin museo perustettiin 1894, Kuzsinszkysta tuli sen johtaja. \xc3\x93budan kaasutehtaan rakennust\xc3\xb6iden (1910\xe2\x88\x921913) yhteydess\xc3\xa4 tehtiin my\xc3\xb6s merkitt\xc3\xa4vi\xc3\xa4 kaivauksia. Silloin siviilikaupungin savenvalajien korttelit, tiilist\xc3\xa4 ja kalkkikivist\xc3\xa4 tehtyine uuneineen ja kalustettuine ty\xc3\xb6pajoineen, tulivat p\xc3\xa4iv\xc3\xa4nvaloon._NEWLINE_Ensimm\xc3\xa4isen maailmansodan j\xc3\xa4lkeen Lajos Nagy aloitti kaivaukset Kuzsinszkyn kumppanina ja my\xc3\xb6hemmin johti niit\xc3\xa4 itse. H\xc3\xa4n keskittyi kaivauksiin etup\xc3\xa4\xc3\xa4ss\xc3\xa4 siviilikaupungin ulkopuolella. T\xc3\xa4rkein Nagyn l\xc3\xb6yt\xc3\xa4m\xc3\xa4 kohde oli Gell\xc3\xa9rtinvuoren kelttil\xc3\xa4inen linnoitus. 1920- ja 1930-luvuilla kaivauksia tehtiin paljon. Varhaiskristillinen hautakappeli kaivettiin esiin vuosina 1927\xe2\x80\x931930. Vuonna 1931 Nagy kaivoi esiin palomiesten p\xc3\xa4\xc3\xa4majan siviilikaupungissa ja l\xc3\xb6ysi Aquincumin urut, yhden kuuluisimmista Aquincumista l\xc3\xb6ydetyist\xc3\xa4 esineist\xc3\xa4. Contra Aquincumissa tehtiin kaivauksia 1932\xe2\x80\x931936, ja sotilaskaupungin amfiteatterissa kaivettiin jatkuvasti vuodesta 1925 vuoteen 1941._NEWLINE_Toisen maailmansodan j\xc3\xa4lkeen kaivauksiin on usein k\xc3\xa4yty uusien rakennushankkeiden yhteydess\xc3\xa4. Hadrianuksen palatsin raunioita kaivettiin vuosina 1950\xe2\x80\x931956, kun \xc3\x93budan telakkaa uudistettiin. Herakleen huvila l\xc3\xb6ydettiin Meggyfa-kadulta ja sit\xc3\xa4 tutkittiin vuosina 1964\xe2\x80\x931967. Siviilikaupungin raunioiden entis\xc3\xb6inti Aquincumin museon alueella alkoi 1963, ja 1966 ty\xc3\xb6t laajenivat kaupungin l\xc3\xa4ntiselle, ennen tutkimattomalle alueelle. Vuonna 1973 museoalueen ty\xc3\xb6t saatiin valmiiksi, ja kaikkiaan 16 rakennusta oli restauroitu. Nyky\xc3\xa4\xc3\xa4n n\xc3\xa4ht\xc3\xa4vill\xc3\xa4 olevat Aquincumin siviilikaupungin rauniot ovat enimm\xc3\xa4kseen tulosta 1960- ja 1970-luvun restaurointity\xc3\xb6st\xc3\xa4, ja ne kattavat noin kolmasosan asutuksesta. Suurin osa nyky\xc3\xa4\xc3\xa4n n\xc3\xa4kyvist\xc3\xa4 raunioista kuvastaa toisen ja kolmannen vuosisadan vaihteen tilannetta. Museon l\xc3\xa4hell\xc3\xa4, Szentendreikadun varrella on lis\xc3\xa4ksi restauroitu osa akveduktia, joka kulki siviilikaupungin poikki. Akveduktin j\xc3\xa4\xc3\xa4nteit\xc3\xa4 on my\xc3\xb6s n\xc3\xa4ht\xc3\xa4viss\xc3\xa4 puistossa museon pohjoispuolella._NEWLINE_1970- ja 1980-luvuilla tehtiin jatkuvia kaivauksia ja konservointit\xc3\xb6it\xc3\xa4 sotilasleirin ja sotilaskaupungin alueella, kun \xc3\x93budaan rakennettiin paljon suuria asuintaloja. Pelastuskaivaukset auttoivat selvitt\xc3\xa4m\xc3\xa4\xc3\xa4n linnoituksen sijainnin, ja sotilaskaupungin rakenteesta saatiin lis\xc3\xa4\xc3\xa4 tietoa. Sotilasleirin it\xc3\xa4inen ja etel\xc3\xa4inen portti on restauroitu, ensimm\xc3\xa4inen 200\xe2\x88\x92300-luvun asuun ja j\xc3\xa4lkimm\xc3\xa4inen 100-luvun j\xc3\xa4lkipuoliskolla rakennettuun asuun. Etel\xc3\xa4inen portti on n\xc3\xa4ht\xc3\xa4viss\xc3\xa4 osana sotilasleirin etel\xc3\xa4ist\xc3\xa4 muuria, joka sijaitsee Fl\xc3\xb3rian-aukion lounaisen jalankulkualik\xc3\xa4yt\xc3\xa4v\xc3\xa4n luona._NEWLINE_2000-luvun alussa entis\xc3\xb6intit\xc3\xb6it\xc3\xa4 on jatkettu useissa kohdissa siviilikaupungin raunioiden lounaisosassa, ja Mithran temppeli sek\xc3\xa4 majatalon kylpyl\xc3\xa4siipi on restauroitu. Kaivaukset jatkuvat edelleen.\n_START_SECTION_\nAquincumin museo\n_START_PARAGRAPH_\nAquincumin museon teht\xc3\xa4v\xc3\xa4n\xc3\xa4 on Budapestin alueen roomalaisen perinn\xc3\xb6n esiin kaivaminen, suojeleminen ja esittely. Museo sijaitsee siviilikaupungin raunioiden alueella, ja se koostuu ulkoilmamuseosta ja kahdesta n\xc3\xa4yttelyrakennuksesta. Ulkoilmamuseo ja sen alueelle rakennettu vanhempi n\xc3\xa4yttelyrakennus on yleis\xc3\xb6lle avoinna huhtikuusta lokakuuhun. Uudempi museorakennus, jossa on pysyv\xc3\xa4 n\xc3\xa4yttely, on auki ymp\xc3\xa4ri vuoden. Museossa k\xc3\xa4y vuosittain yli 35\xc2\xa0000 vierailijaa._NEWLINE_Aquincumin museon lis\xc3\xa4ksi roomalaisajan raunioita ja niist\xc3\xa4 l\xc3\xb6ydettyj\xc3\xa4 esineit\xc3\xa4 on n\xc3\xa4ht\xc3\xa4vill\xc3\xa4 kahdessa pienemm\xc3\xa4ss\xc3\xa4 museossa, linnoituksen sotilaskylpyl\xc3\xa4ss\xc3\xa4 ja Herakleen huvilassa. Lis\xc3\xa4ksi Aquincumista l\xc3\xb6ydettyj\xc3\xa4 esineit\xc3\xa4 on n\xc3\xa4ht\xc3\xa4vill\xc3\xa4 Budapestin historian museon p\xc3\xa4\xc3\xa4n\xc3\xa4yttelytilassa Budan kuninkaanlinnassa ja Unkarin kansallismuseossa. Kansallismuseossa on yli 250 Aquincumin alueelta l\xc3\xb6ydetty\xc3\xa4 kiviesinett\xc3\xa4. Budan linnassa on n\xc3\xa4ytteill\xc3\xa4 muun muassa osia sillasta, joka yhdisti Hadrianuksen palatsin mantereeseen.'